1 ธันวาคมนี้ ปิดถนนราชดำริช่วงทางออกห้างเซ็นทรัลเวิลด์ ถึงสะพานเฉลิมโลก 1 ช่องทาง ทำโครงการขยายผิวการจราจร
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล พร้อมด้วยตัวแทนกรุงเทพมหานครและผู้รับเหมาก่อสร้าง แถลงแผนการจัดการจราจรโครงการขยายความกว้างสะพานเฉลิมโลก ที่จะเริ่มมีการก่อสร้างและปิดการจราจรตั้งแต่วันที่ 1  ธันวาคม 2564 ไปจนถึงวันที่ 28 พฤษภาคม 2565 โดยจะต้องมีการปิดการจราจรบนถนนราชดำริ ช่วงทางออกจากห้างเซ็นทรัลเวิลด์ ต่อเนื่องไปจนถึงสะพานเฉลิมโลก 1 ช่องทาง ตลอด 24 ชั่วโมง ทำให้จุดดังกล่าว เสียช่องทางการจราจร 1 ช่องทาง และกลายเป็นลักษณะของคอขวด เพื่อทำการปรับปรุงและขยายผิวการจราจรในช่องทางดังกล่าวระยะทาง 300 เมตร  เพื่อให้รถสามารถเดินทางบนถนนราชดำริได้สะดวกมากขึ้นหลังการก่อสร้างแล้วเสร็จ ซึ่งคาดว่า การปิดการจราจรดังกล่าวจะเกิดผลกระทบต่อพื้นที่กรุงเทพมหานครฝั่งเหนือและฝั่งตะวันออก โดยจะเกิดผลกระทบต่อถนนราชดำริ ต่อเนื่องไปถนนเพลินจิต แยกราชประสงค์และถนนพระราม 1 ขอแนะนำเส้นทางหลีกเลี่ยงในจุดดังกล่าว หากเดินทางมาจากพื้นที่กรุงเทพฯ ฝั่งเหนือ ให้ใช้เส้นทางถนนพญาไทเจริญผล เพชรบุรี จตุรทิศ  ศรีอยุธยา แทน หากมาจากพื้นที่กรุงเทพฯฝั่งใต้ ให้ใช้เส้นทางถนนวิทยุและหลังสวน ส่วนผู้ที่มาจากกรุงเทพฯ ฝั่งตะวันตก แนะนำให้ใช้เส้นทางถนนพระราม 4 สุรวงศ์และสี่พระยา โดยช่วงเวลาที่น่าเป็นห่วงมากที่สุดคือ ช่วงเร่งด่วนเย็น ตั้งแต่หลังเวลา 15.00 น เป็นต้นไป โดยผู้ที่มีความจำเป็นต้องใช้เส้นทางดังกล่าว ขอให้เผื่อเวลาอย่างน้อย 30 ถึง 40 นาที ส่วนช่วงนอกเวลาเร่งด่วน ให้เผื่อเวลาอย่างน้อย 20 นาที ช่วงที่มีการปิดการจราจร ได้ประสานให้ตำรวจจราจรสถานีตำรวจนครบาลลุมพินี และสถานีตำรวจนครบาลพญาไท เพิ่มกำลังตำรวจลงมาช่วยจัดการจราจรในช่วงเวลาเร่งด่วนและปรับสัญญาณไฟช่วงแยกประตูน้ำ มักกะสันและแยกใกล้เคียง เพื่อช่วยเร่งระบายรถออกจากพื้นที่ได้สะดวกมากยิ่งขึ้นรองผู้บัญชาการตำรวจนครบาล ยืนยันว่า หากโครงการดังกล่าวเสร็จสิ้น จะทำให้การจราจรช่วงของแยกราชประสงค์ ประตูน้ำและรถที่จะเข้าออกห้างสรรพสินค้าบริเวณโดยรอบ สะดวกมากยิ่งขึ้นกว่าในอดีต